พลังงานลดช่วยบจ. ไดนาสตี้กำไร410ล.
ไดนาสตี้ฯ โกยกำไร 410 ล้าน โต 11% พลังงานลดช่วย ขึ้นราคาขายปลีก ส่วน TPC ฝีมือตก 24%
24 เม.ย. 2556

ไดนาสตี้ฯ โกยกำไร 410 ล้าน โต 11% พลังงานลดช่วย ขึ้นราคาขายปลีก ส่วน TPC ฝีมือตก 24%
คณะกรรมการ บริษัท ไดนาสตี้เซรามิค (DCC) มีมติอนุมัติการจ่ายเงินปันผลในอัตราหุ้นละ 1.01 บาท ให้กับผู้ถือหุ้นที่มีชื่อในสมุดทะเบียน วันที่ 10 พ.ค.นี้ กำหนดจ่ายเงินในวันที่ 22 พ.ค. 2556 หลังจากบริษัทมีกำไรสุทธิ 410.62 ล้านบาท ในไตรมาสแรกปีนี้เติบโตประมาณ 11.44% จากช่วงเดียวกันปีก่อนที่มีกำไรสุทธิ 368.45 ล้านบาท
กำไรที่เพิ่มขึ้นมาจากยอดขายสินค้าจำนวน 2,203 ล้านบาท เพิ่มขึ้น 111 ล้านบาท หรือ 5% มีอัตรากำไรขั้นต้น 40.5% เพิ่มจากไตรมาสแรกของปีก่อน ซึ่งมีอัตรากำไรขั้นต้น 39.6% จากการปรับราคาขายปลีกเพิ่มขึ้นเฉลี่ย 5 บาทต่อตารางเมตร ราคาต้นทุนก๊าซ ซึ่งเป็นปัจจัยหลักลดลง 10% 
อย่างไรก็ตาม เนื่องจากเมื่อต้นปีบริษัทปิดปรับปรุงเครื่องจักร 2 เตา ทำให้กำลังการผลิตลดลง 8% มีผลให้ต้นทุนการผลิตยังไม่ลดลงมากนัก เมื่อเทียบกับการลดลงของราคาค่าก๊าซ ค่าใช้จ่ายในการขายลดลง 3% จากต้นทุนค่าขนส่งสินค้าที่ราคาน้ำมันดีเซลลดลง 4% แต่ค่าใช้จ่ายในการบริหารสูงกว่างวดเดียวกันปีก่อน 21% จากการปรับเพิ่มเงินเดือนและค่าแรงให้พนักงานตามอัตราใหม่
ด้านบริษัท ไทยพลาสติกและเคมีภัณฑ์ (TPC) กลับมีกำไรสุทธิลดลงเหลือ 582.14 ล้านบาท หรือ 0.67 บาทต่อหุ้น ลดลงประมาณ 24% จากไตรมาสแรกปีก่อนมีกำไรสุทธิ 767.31 ล้านบาท หรือ 0.88 บาท
กำไรที่ลดลงเกิดจากส่วนต่างของราคาขายกับราคาวัตถุดิบหลักที่ลดลง แม้ว่าบริษัทมีรายได้จากการขายและบริการรวม 7,731 ล้านบาท เพิ่มขึ้น 170 ล้านบาท หรือประมาณ 2% จากปริมาณขายที่เพิ่มขึ้นก็ตาม ด้านราคาหุ้น TPC ปิดที่ 33.50 บาท ลดลง 0.25 บาท